**Pracovný materiál na zasadnutie pracovnej skupiny dňa 02. 10. 2020**

Dňa 10. 09. 2020 sa na Ministerstve vnútra Slovenskej republiky (ďalej len „ministerstvo vnútra“) uskutočnilo prvé zasadnutie pracovnej skupiny zriadenej za účelom vypracovania analýzy bezpečnostných rizík elektronického hlasovania vo voľbách do Národnej rady Slovenskej republiky (ďalej len „voľby do NR SR“) zo zahraničia a posúdenia vhodnosti zjednodušenia uplatnenia volebného práva občanmi Slovenskej republiky (ďalej len „SR“), ktorí sa v čase volieb nachádzajú mimo územia SR.

Predmetom zasadnutia pracovnej skupiny boli nasledovné témy:

1. **Zavedenie elektronického hlasovania vo voľbách v podmienkach Slovenskej republiky, a to najmä vzhľadom na technické a legislatívne predpoklady,   
   a tiež dôveru občanov v takéto hlasovanie**
2. **Riziká spojené so zavedením elektronického hlasovania**
3. **Postupná elektronizácia volebných procesov a vytvorenie jednotného elektronického zoznamu voličov**
4. **Zjednodušenie voľby zo zahraničia zavedením povinného elektronického podávania žiadostí do jednotnej elektronickej podateľne bez ohľadu na trvalý pobyt občana, previazanej na register fyzických osôb, spôsobilej overovať oprávnenosť voliť a zasielať notifikácie voličom**
5. **Ďalšie možnosti hlasovania**
6. **Informácia Ministerstva investícií, regionálneho rozvoja a informatizácie Slovenskej republiky**
7. **Námety na druhé zasadnutie**

-----------------------------------------------------------------------------------------------------------------

1. **Zavedenie elektronického hlasovania vo voľbách v podmienkach Slovenskej republiky, a to najmä vzhľadom na technické a legislatívne predpoklady,   
   a tiež dôveru občanov v takéto hlasovanie**

Na základe diskusie na prvom zasadnutí pracovnej skupiny a návrhov a stanovísk, ktoré ministerstvu vnútra doručili členovia pracovnej skupiny je možné konštatovať, že úvahy   
o zavedení elektronického hlasovania vo voľbách sú najmä z hľadiska technickej pripravenosti, bezpečnostných a ústavnoprávnych rizík, ale aj IT gramotnosti obyvateľstva predčasné.

Akýkoľvek typ elektronického hlasovania (prostredníctvom elektronických prístrojov priamo vo volebných miestnostiach a/alebo prostredníctvom internetu) členovia pracovnej skupiny považujú v súčasnosti, vzhľadom na ústavné a právne aspekty volebného práva v SR, a tiež vzhľadom na bezpečnosť štátnych informačných systémov, za natoľko rizikové, že by mohlo ohroziť základné princípy hlasovania, na ktorých stojí dôvera občanov SR v to, že ich hlas bol spoľahlivo a v súlade so zákonom započítaný a pridelený tomu kandidujúcemu subjektu, ktorému chcel dať svoj hlas.

Rovnako aj na základe skúseností z iných krajín možno konštatovať, že v SR zatiaľ nie sú vytvorené podmienky a predpoklady na zavedenie elektronického hlasovania.   
Technické predpoklady pre zavedenie elektronického hlasovania vo voľbách nie sú aktuálne v našich podmienkach naplnené, nielen po personálnej, ale aj infraštruktúrnej stránke.   
V štátnej správe je dlhodobo nedostatok kvalifikovaných IT odborníkov, čo sa prejavuje   
v nezvládnutí oveľa menej náročných úloh (napr. zabezpečenie emailových, webových serverov). Navrhnutie, implementovanie a spravovanie systémov, na ktorých majú byť postavené elektronické voľby je z pohľadu členov pracovnej skupiny v súčasnosti nereálne.

Základné technické predpoklady nevyhnutné pre zavedenie elektronického hlasovania prostredníctvom internetu, ktoré po prvom zasadnutí identifikovali členovia pracovnej skupiny:

1. **Pripojenie všetkých volebných orgánov a subjektov do internetu v dostatočnej prenosovej kvalite dát** a ich vybavenie primeranou bezpečnou výpočtovou technikou a iným potrebným technickým vybavením a tiež personálnym zabezpečením kvalifikovanými zamestnancami na prácu s takouto technikou - stále existujú   
   na území SR tzv. „biele miesta“
2. **Jednotná autentifikačná platforma pre všetkých voličov** - je potrebná kvôli jednoznačnému overovaniu totožnosti voliča, prípadne overenému podpísaniu podaní v súvislosti s volebným procesom. Na tento účel by mohol slúžiť Kvalifikovaný elektronický podpis (ďalej len „KEP“), ktorý je v EÚ určený na elektronickú identifikáciu a na použitie pri dôveryhodných službách pre elektronické transakcie**.**V podmienkach SR je najčastejšie používaným zabezpečeným médiom na vytváranie KEP elektronický občiansky preukaz označovaný aj ako eID karta. Legislatívne   
   a technické podmienky na použitie KEP sú v SR vytvorené a prakticky použiteľné. Pred zakomponovaním KEP, resp. eID do volebného procesu by však mala predchádzať bezpečnostná analýza a spracovanie odporúčaní. Niektorí členovia vyjadrili pochybnosti nad využitím eID vo volebnom procese aj vzhľadom na to,   
   že medzi občanmi SR je jeho využitie pri elektronickým službách štátu stále nízke.
3. **Jednotný elektronický zoznam voličov** - pre umožnenie elektronických volieb je nevyhnutné, aby relevantné informácie o všetkých voličoch boli uložené   
   a dostupné v elektronickej databáze, prípadne v niekoľkých prepojených komplementárnych distribuovaných databázach s jednotnou štruktúrou a prístupom.   
   Je potrebné analyzovať súčasný stav, navrhnúť a implementovať zjednotenú online elektronizovanú databázu (zoznam) všetkých voličov SR, ako aj rozhraní na prístup k tejto databáze, so zreteľom na použitie tejto databázy na vývoj ďalších elektronických služieb, vrátane elektronického hlasovania vo voľbách   
   a elektronických služieb pre zjednodušenie uplatnenia volebného práva občanmi SR, ktorí sa v čase volieb nachádzajú mimo územia SR.
4. **Dôveryhodná a bezpečná výpočtová infraštruktúra, aplikácie a procesy** - výpočtová infraštruktúra ako základ pre aplikácie, by mala byť založená na dômyselne navrhnutej a realizovanej distribuovanej systémovej architektúre hardvérových výpočtových prostriedkov (servery pre web, sms, mail, proxy, databázy, log záznamy, šifrovanie, VPN, autentifikáciu a pod.), sieťových a bezpečnostných zariadení (sieťové prepínače, firewall-y) potrebných na poskytovanie služieb pre zabezpečenie bezpečného online hlasovania. Časti infraštruktúry vrátane pripojenia týchto prostriedkov do komunikačnej siete musia byť vhodne a bezpečne fyzicky umiestnené, zabezpečené voči neoprávneným zásahom alebo útokom. Aplikácia by mala byť tvorená klientskou a serverovou časťou. Klientsku časť by mal tvoriť softvér vo forme bezpečných a dôveryhodných aplikácií, založených na algoritmoch a prístupoch nespochybniteľne zabezpečujúcich tajnosť, verifikovateľnosť a transparentnosť hlasovania, prístupný na webe a neskôr na mobilných zariadeniach pre najrozšírenejšie platformy.

Bezpečnostné problémy boli odhalené zatiaľ vo všetkých pokusoch o online hlasovanie   
vo voľbách. Problémy sa týkali nedôsledného zabezpečenia programového kódu, infraštruktúry, systémov, chybnej implementácie algoritmov a ďalších aspektov bezpečnosti. V súčasnosti je veľmi náročné zabezpečiť, aby online hlasovanie splnilo všetky požiadavky týkajúce sa bezpečnosti, tajnosti, verifikovateľnosti, transparentnosti a dostupnosti hlasovania.

Zároveň vidíme veľkú nedôveru verejnosti voči systémom e-Governmentu pričom voľby sú vo veľkej miere závislé na dôvere v správnosť spracovania výsledkov a tajnosti hlasovania. Nič z toho si pri elektronickom hlasovaní bežný človek nevie overiť. Pre úspešné zavedenie elektronického hlasovania musí existovať politická a celospoločenská zhoda na potrebe elektronizácie, daná elektronizácia musí predstavovať riešenie konkrétneho problému a predovšetkým by mala existovať pozitívna skúsenosť s využívaním elektronických služieb štátu.. Elektronické hlasovanie v tomto prípade predstavuje „iba“ súčasť široko fungujúceho e-Governmentu.

Zásadným aspektom je otázka volebných sťažností v súvislosti s elektronickým hlasovaním, keďže musí existovať systém spätnej kontroly hlasovania samotným voličom,   
čo vytvára paradoxne ďalšie bezpečnostné riziká. Táto téma ostáva aj naďalej výskumným problémov, ktorý v súčasnosti nie je doriešený ani v štátoch, kde sa elektronické hlasovanie vo voľbách uplatňuje alebo uplatňovalo (Estónsko, Švajčiarsko).

Z vyššie uvedeného je preto možné konštatovať, že technické predpoklady v SR   
v súčasnosti nie sú dostatočné na zavedenie elektronického hlasovania vo voľbách do NR SR vo všeobecnosti, a teda ani zo zahraničia, na čom sa zhodli všetci členovia pracovnej skupiny. Členovia pracovnej skupiny sa tiež zhodli, že v krátkodobom horizonte je potrebné postupne a systematicky elektronizovať základné volebné procesy, a až následne sa zaoberať otázkou elektronického hlasovania.

V strednodobom horizonte by sa dalo uvažovať o experimentálnom zavedení elektronického hlasovania pri organizovaní miestneho referenda v niektorom z väčších,   
či stredne veľkých miest.

V dlhodobom horizonte sa však bude treba pripravovať aj na zavedenie elektronického hlasovania pre voľby do NR SR a voľby prezidenta SR v podobe jednej z alternatívnych foriem hlasovania pri zachovaní priority štandardného hlasovania vo volebnej miestnosti.

Všetci členovia pracovnej skupiny sa jednoznačne zhodli na tom, že v súčasnosti je potrebné zamerať sa najmä na posilnenie už existujúcich spôsobov hlasovania vo voľbách pre občanov SR v zahraničí, resp. ich rozšírenie o ďalšie alternatívy a postupnú elektronizáciu volebných procesov, bez ktorej nie je možné ani uvažovať o zavedení elektronického hlasovania.

**2. Riziká spojené so zavedením elektronického hlasovania**

Členovia pracovnej skupiny sa zhodli najmä v nasledovných rizikách:

* ohrozenie ústavných princípov tajnosti hlasovania a rovnosti volebného práva,   
  ako aj možné nerešpektovanie zásady osobného hlasovania zo strany samotných voličov,
* bezpečnostné riziká na strane voliča – najväčšie riziko predstavuje zariadenie voliča, ktoré použije na hlasovanie, ktoré nie je možné nijakým spôsobom kontrolovať, resp. zaistiť, že dané zariadenie nebolo napadnuté alebo neobsahuje škodlivý software,
* zjednodušenie volebnej korupcie (obchodovania s hlasmi), ale aj vyvíjania nátlaku a ovplyvňovania voliča pri elektronickom hlasovaní (voter coercion),
* zníženie dôvery voličov vo volebný proces a vo výsledky volieb,
* spochybnenie legitimity volených orgánov,
* nezabezpečenie tajnosti hlasovania,
* kybernetické útoky - otázka zabezpečenia proti prelomeniu šifrovania, či prieniku do systému spracúvania hlasov; aj ten najmenší útok (prípadne aj odvrátený útok) môže negatívne ovplyvniť vnímanie integrity elektronického hlasovania,
* riziko manipulácie s výsledkami volieb (potenciálne hackerské útoky, technické zlyhanie a pod.),
* riziko ukradnutia identity a hlasovanie za iného voliča,
* riziko zmeny alebo vymazania hlasu voliča vonkajším alebo vnútorným útočníkom,
* riziko útoku na integritu systému a znemožnenie vykonania práva voliť   
  (napr. DDoS útoky),
* nezrozumiteľnosť volebného procesu pre voličov bez osobitných odborných znalostí,
* zásadné narušenie verejnej kontroly a spätnej overiteľnosti hlasovania   
  pri zachovaní zásady tajnosti hlasovania,
* komplikácia pre voličov s nižšou počítačovou gramotnosťou   
  (tzv. „digitálna priepasť“),
* vysoké náklady v pomere k výslednej pridanej hodnote,
* nenaplnenie očakávania zvýšenia účasti vo voľbách,
* riziko chybného sčítania hlasov,
* riziko nadobudnutia pocitu spokojnosti a vyriešeného problému - samotné zavedenie elektronického hlasovania neznamená ukončenie/vyriešenie problému   
  s hlasovaním so zahraničia, ale začiatok neustáleho zdokonaľovania a úprav elektronického aj klasického hlasovania tak, aby nezaostávalo za technologickým pokrokom,
* politické riziká – pokiaľ nebude existovať široká politická zhoda na zavedení elektronické hlasovania systém môže od začiatku čeliť politizácii, čo môže vyústiť napr. až do neuznania výsledkov volieb politickými subjektmi,
* riziká dezinformačných kampaní namierených voči elektronickému hlasovaniu,
* riziko neefektívne vynaložených finančných nákladov - môže dôjsť k vynaloženiu nemalých prostriedkov na „dôležité“ funkcionality pre zabezpečenie overenia neporušenosti volebného práva a v praxi to využije malé percento voličov,   
  napr. na možnosť overenia si toho, či bol hlas voliča správne zapísaný,
* zlyhanie systému a nedostatok času – v prípade, že systém internetového hlasovania zlyhá, musí byť k dispozícii klasický spôsob hlasovania, prostredníctvom ktorého volič môže prepísať internetový hlas. Internetové hlasovanie sa tak musí odohrávať v predstihu pred samotným volebným dňom.   
  V kontexte volieb zo zahraničia by to dokonca znamenalo, že internetové hlasovanie sa musí odohrávať tak, aby bolo možné e-hlasy nahradiť klasickým poštovým hlasovaním. Je preto potrebné zefektívniť spôsob (časovo skrátiť) odosielania hlasovacích lístkov – napr. prostredníctvom zastupiteľských úradov ako adresátov,
* problém s výpadkami internetovej siete – potreba zachovania klasického spôsobu hlasovania,
* riziko dôvery bez verifikácie – príklady z viacerých krajín v minulosti ukázali,   
  že zásadným problémom je pre voliča nemožnosť overiť si, či bol jeho hlas doručený do volebnej urny tak, ako si želal (internetové hlasovanie, hlasovacie prístroje vo volebných miestnostiach); preto je nutné voličovi nejakým spôsobom poskytnúť „doklad“ o tom, či bol jeho hlas zaznamenaný v želanej podobe,
* riziko verifikácie – riešenie predošlej situácie je paradoxne príčinou vzniku ďalšieho problému – (zacyklenie). Doklad o hlasovaní môže totiž slúžiť ako korupčný nástroj. Volič neverí, keď nemá doklad a keď ho má, tak hrozí volebná korupcia.

Členovia pracovnej skupiny sa v súvislosti s rizikami elektronického hlasovania   
vo voľbách v zásade stotožnili rizikami, ktoré boli uvedené v úvodnom materiáli, ktoré na prvé zasadnutie pracovnej skupiny pripravilo ministerstvo vnútra. Na uvedené riziká však existujú rôzne názory, pričom podľa niektorých sa viaceré riziká nedajú odstrániť vôbec, podľa iných existujú spôsoby, ako je možné tieto hrozby riešiť, a teda minimalizovať. Určité riziká však budú prítomné vždy a sú súčasťou volebného procesu pri akomkoľvek spôsobe hlasovania.

Elektronické hlasovanie na rôznych úrovniach a v rôznych rozsahoch bude z najväčšou pravdepodobnosťou v budúcnosti súčasťou procesov participatívnej demokracie, a preto je podľa niektorých členov pracovnej skupiny dôležité hovoriť aj o výhodách a príležitostiach takýchto elektronických služieb. Medzi takéto ďalšie výhody elektronického hlasovania   
vo všeobecnosti možno zaradiť:

* zjednodušenie organizácie volieb a možné zníženie finančných nákladov,
* zviditeľnenie SR ako technologického inovátora,
* technológie použiteľné aj pre iné elektronické služby,
* pohodlnosť internetového hlasovania - najmä pre osoby znevýhodnené tradičným hlasovaním,
* možné zvýšenie volebnej účasti,
* eliminácia neplatných hlasov kvôli chybe pri ich.

Pre objektívne posúdenie zavedenia elektronického hlasovania vo voľbách je nevyhnutné spracovať celú SWOT (Strengths, Weaknesses, Opportunities, and Threats) analýzu problematiky pre podmienky SR, a to aj s možnými riešeniami.

**3. Postupná elektronizácia volebných procesov a vytvorenie jednotného elektronického zoznamu voličov**

Členovia pracovnej skupiny sa stotožnili aj so zámerom postupne elektronizovať volebné procesy a najmä vytvoriť celoštátny jednotný elektronický zoznam voličov. Postupnú elektronizáciu niektorých častí volebných procesov, vrátane vytvorenia jednotného elektronického zoznamu voličov oprávnených hlasovať vo voľbách považujú za nevyhnutný predpoklad sprístupňovania, resp. zväčšovania priestoru na uplatňovanie volebného práva občanov SR.

Elektronizácia volebných procesov (mimo samotného aktu hlasovania) a vytvorenie jednotného elektronického zoznamu voličov významne zjednoduší a priblíži možnosť  občanom zúčastniť sa na voľbách (napr. významne sa skráti čas pre proces vybavenia žiadosti o voľbu poštou zo zahraničia), eliminuje riziká spojené s potenciálnou manipuláciou voličských hlasov.

Zavádzanie inovatívnych participatívnych elektronických nástrojov je aj v súlade   
so strategickým cieľom “Inovatívne Slovensko”, ktoré si stanovila súčasná vláda ako jednu   
z priorít na roky 2021–2027.

Podľa niektorých členov je potrebné ďalej sa zaoberať otázkou pridanej hodnoty vytvorenia jednotného elektronického zoznamu voličov – bližšie sa oboznámiť s volebným procesom v súčasnosti a na základe týchto informácií posúdiť prínos zavedenia takéhoto zoznamu voličov. Je potrebné zjednodušiť a optimalizovať najmä "backoffice" procesy   
pri spracovaní žiadostí o voľbu poštou a hlasovacích preukazov. Je potrebné zamerať sa na problémy, ktoré vznikli v predchádzajúcich voľbách a navrhnúť ich riešenia, pričom tieto problémy nemusia vyžadovať vytvorenie jednotného elektronického zoznamu voličov,   
resp. nie všetkých voličov.

Pre podmienky SR sa javí ako rozumný prístup k elektronickému hlasovaniu začať vybudovaním základov, t. j. postupne elektronizovať volebné procesy (pokrytie „bielych miest“, zavedenie jednotného elektronického zoznamu voličov, zaviesť povinné vyhotovovanie elektronických zápisníc na všetkých úrovniach volebných komisií atď.),   
a to nielen v súvislosti s voľbami do NR SR alebo voľbami prezidenta SR, ale aj v súvislosti so spojenými voľbami do orgánov územnej samosprávy, ktoré sa vykonajú prvýkrát už v roku 2022, a pre ktorých úspešné zvládnutie je postupná elektronizácia nevyhnutná.

Až v ďalšej fáze by sa mohlo pristúpiť k zavádzaniu inovatívnych aplikácií začínajúc   
od tých menej závažných (napr. hlasovanie obyvateľov obce o názvu ulice) až po tie najkritickejšie (napr. voľby prezidenta SR alebo voľby do NR SR). Postupný prístup,   
v podobe menších pilotných ukážok (tzv. “trials”), by umožnil odladiť funkcionality, ako aj bezpečnosť aplikácií v menej kritických oblastiach. Do viac kritických oblastí a pre väčší počet používateľov by mohla byť aplikácia nasadená až po dôslednom odladení   
a bezpečnostnom audite. Takýto prístup by zároveň postupne budoval dôveru verejnosti   
v aplikáciu pre iVoting, ako aj pre iné elektronické služby.

Zavádzanie elektronického hlasovania by nemalo prebiehať oddelene od ostatných procesov elektronizácie verejnej správy - naopak, malo by byť integrálnou súčasťou stratégie slovenského e-Governmentu. Z tejto stratégie by mala byť v prvom rade jasná širšia vízia použitia elektronického hlasovania v rámci e-Governmentu, ako aj jasná logická a časová postupnosť (roadmap) nasadzovania relevantných elektronických služieb   
(napr. eID a jednotný elektronický zoznam voličov pred zavedením elektronického hlasovania).

Aj v prípade, ak by nedošlo k elektronizácii samotného spôsobu odovzdania hlasu voličom, elektronizácia zvyšných volebných procesov, je nevyhnutná pre efektívnu prácu volebných komisií a sumarizačných útvarov volebných komisií, ako už bolo uvedené vyššie. Navyše elektronizácia týchto procesov predstavuje oveľa menšie bezpečnostné riziko, než samotné internetové hlasovanie, šetrí čas, prostriedky a minimalizuje chybovosť   
(ľudský faktor), preto je túto elektronizáciu potrebné priorizovať.

V tomto procese je nevyhnutnosťou legislatívna podpora elektronizácie volebných procesov, z ktorej by vyplývala povinnosť samospráv a volebných komisií využiť elektronický systém na prípravu a spracovanie volebných výsledkov. Podľa niektorých členov komisie je legislatíva v súvislosti s elektronizáciou volebných procesov nedostatočná. Ministerstvo vnútra v tejto súvislosti podotýka, že je pripravené na úpravu súčasnej legislatívy pre prípadnú elektronizáciu volebných procesov, a to v čase kedy budú prijaté jednoznačné závery pracovnej skupiny a navrhnuté ich technické riešenia tak, aby by sa predišlo k prijatiu legislatívy, ktorá nebude v praxi zrealizovateľná,

V neposlednom rade niektorí členovia pracovnej skupiny upozornili, že akákoľvek elektronizácia volebných procesov je možná iba za predpokladu dodržania legislatívnych požiadaviek, vyplývajúcich z jednotlivých zákonov a nariadení (zákon č. 69/2018   
Z. z. o kybernetickej bezpečnosti a príslušné vyhlášky, zákon č. 18/2018 Z. z. o ochrane osobných údajov, nariadenie GDPR a príslušné vyhlášky a ďalších) a zásad správneho manažmentu informačnej bezpečnosti (napríklad podľa štandardu STN ISO 27001), vrátane bezpečného návrhu architektúry navrhovaného riešenia.

**4. Zjednodušenie voľby zo zahraničia zavedením povinného elektronického podávania žiadostí do jednotnej elektronickej podateľne bez ohľadu na trvalý pobyt občana, previazanej na register fyzických osôb, spôsobilej overovať oprávnenosť voliť a zasielať notifikácie voličom**

Voľbu poštou považujú členovia pracovnej skupiny stále za kľúčovú formu hlasovania pre občanov SR, ktorí sa v čase volieb nachádzajú v zahraničí a zhodli sa, že by sa mala výrazne znížiť súčasná administratívna náročnosť organizovania hlasovania poštou. Za najvyššiu prioritu členovia pracovnej skupiny považujú umožnenie hlasovania poštou aj vo voľbách prezidenta SR a vo voľbách do Európskeho parlamentu. Podľa niektorých členov je vhodné umožniť hlasovanie poštou aj voličom – občanom SR, ktorí sa v deň volieb nenachádzajú v zahraničí, ale ani v mieste adresy svojho trvalého pobytu, no nachádzajú sa na inom mieste na území SR.

Podľa občianskeho združenia Slovensko.Digital bolo získavanie kontaktov jednotlivých obcí na zasielanie žiadostí o voľbu poštou jedným z najväčších problémov pri vytváraní aplikácie na generovanie žiadostí, pričom jednotná podateľňa by mohla riešením.

Podávanie žiadostí zo zahraničia elektronickým spôsobom do jednotnej elektronickej podateľne bez ohľadu na trvalý pobyt občana, previazanej na register fyzických osôb, spôsobilej overovať oprávnenosť voliť a zasielať notifikácie voličom by však podľa členov pracovnej skupiny malo existovať iba ako alternatíva k terajšiemu "papierovému" podávaniu žiadosti, nie ako povinnosť.

Niektorí členovia pracovnej skupiny upozornili na to, že overenie totožnosti voličov bude možné zabezpečiť až po autentifikácii používateľa, pričom jej vykonávanie na základe eID s ohľadom na penetráciu využívania eID, môže predstavovať zásadnú prekážku pre použitie elektronického podávania žiadostí, ktoré môže mať úplne opačný efekt ako bolo zamýšľané (t.j. zjednodušenie možnosti voliť zo zahraničia).

Pri navrhovanom centralizovaní voľby poštou bude nevyhnutné zabezpečiť, aby nebolo možné s doručenými hlasmi nijako neoprávnene manipulovať od ich prijatia, cez uskladnenie až po otvorenie pri sčítavaní.

Podľa členov pracovnej skupiny by elektronické podávanie žiadostí určite zjednodušilo hlasovanie, avšak nemusí byť dostatočné, nakoľko nevyrieši problémy spojené s odosielaním a doručovaním volebných materiálov, ktoré sa vyskytli v minulosti. V kombinácii   
so prípadným zavedením možnosti hlasovania na ambasádach, resp. možnosti zasielať zásielky s volebnými materiálmi na ambasády, by však elektronizácia žiadostí mohla predstavovať výrazné zjednodušenie voľby zo zahraničia. Pri ambícii zaviesť v budúcnosti   
aj elektronickú formu hlasovania je elektronizácia podávania žiadostí o voľbu poštou nevyhnutná.

**5. Ďalšie možnosti hlasovania**

Počas diskusie na prvom zasadnutí pracovnej skupiny sa jej členovia zhodli na tom,   
že namiesto zavádzania elektronického hlasovania by sa SR mala v krátkodobom a strednodobom horizonte uberať cestou zefektívnenia a rozšírenia alternatívnych možností hlasovania. Niektorí členovia pracovnej skupiny ako alternatívu k voľbe poštou navrhli   
aj rozšírenie možností hlasovania aj o hlasovanie v zastúpení a hlasovanie v predstihu.

Súčasne však navrhli, aby pracovná skupina preskúmala aj prípadnú možnosť zavedenia ďalšej alternatív popri hlasovaní poštou (nie namiesto hlasovania poštou), a to hlasovania prostredníctvom splnomocnenca / zástupcu (tzv. proxy voting). Hlasovanie v zastúpení   
(proxy voting), t. j. hlasovanie prostredníctvom splnomocnenca spočíva v tom, že hlasovací lístok by klasickým spôsobom (metóda „pero a papier“) vo volebnej miestnosti upravil   
a odovzdal zástupca voliča, ktorého by si vopred určil sám volič. Zástupca by hlasovací lístok upravil podľa pokynov zastúpeného voliča. Takýto spôsob hlasovania síce nie je rozšírený   
v rozsahu, ako hlasovanie poštou, no známy je napr. v Belgicku, Holandsku, Francúzsku, Poľsku či vo Veľkej Británii.

Hlasovanie prostredníctvom splnomocnenca by podľa niektorých názorov nemuselo   
byť v rozpore s ústavnými princípmi volebného práva.

Všeobecnosť – Hlasovanie prostredníctvom splnomocnenca by mohlo prispieť   
aj k praktickému uplatneniu princípu všeobecnosti volebného práva, teda k tomu, aby mohlo svoje volebné právo uplatniť čo možno najviac z tých, ktorým formálne volebné právo patrí.

Rovnosť – Na prvý pohľad by sa mohlo zdať, že zástupca disponuje dvoma   
(alebo viacerými) hlasmi, čím dochádza k narušeniu princípu rovnosti volebného práva. Avšak, druhý (prípadne ďalší) hlas nie je hlasom zástupcu, ale hlasom zastúpeného, ktorý zástupca len „technicky“ realizuje.

Priamosť – Princíp priamosti vyžaduje, aby vôľa voliča mala priamy vplyv na výsledok volieb, a teda, aby jeho vôľu žiadny subjekt následne nemodifikoval. Hlasovanie prostredníctvom splnomocnenca uvedený princíp neporušuje, keďže zástupca pri hlasovaní vôľu zastúpeného voliča nemodifikuje, ale len ju „technicky“ vykonáva.

Tajné hlasovanie – Zástupca sa síce dozvie vôľu zastúpeného voliča, no z princípu tajného hlasovania aj v súčasnosti existujú výnimky, ktoré sú všeobecne akceptované.

Rizikom takéhoto spôsobu hlasovanie je však zjednodušenie volebnej korupcie a potenciálne zníženie dôvery vo volebný proces.

Možnosť hlasovať v predstihu by mohla napomôcť aj k riešeniu situácie, kedy sa volič nenachádza dlhodobo v zahraničí, ale vie, že v čase volieb sa na území SR nachádzať nebude. V takom prípade by svoj hlas mohol odovzdať vopred (zvlášť vhodné to môže byť pri II. kole volieb prezidenta SR, vzhľadom na časový interval medzi I. a II. kolom volieb). Pri tejto možnosti hlasovania je však potrebné posúdiť riziko dlhodobejšieho skladovania obálok s hlasmi.

**6. Informácia Ministerstva investícií, regionálneho rozvoja a informatizácie Slovenskej republiky**

Informácia, ktorú poskytla sekcia digitálnej agendy Ministerstva investícií, regionálneho rozvoja a informatizácie Slovenskej republiky, k otázke štátneho tajomníka MVSR Jána Lazara, týkajúcej sa tzv. „bielych miest“, ktorú uvádzame v úplnom znení:

*„Na úvod by sme radi uviedli, že už dlhšie obdobie nie je pravdou, že cca 200 a viac obci   
je stále bez pokrytia internetu, to bolo zistené pri verejnej konzultácii ešte v roku 2017.   
MIRRI (a jeho predchodca ÚPVII) sa venuje problematike pokrývania územia Slovenska širokopásmovým internetom, nerieši pokrytie „mobilným 2G, 3G a 4G signálom“   
(to je v kompetencii Úrad pre reguláciu elektronických komunikácií a poštových služieb). Cieľom MIRRI je zabezpečiť, aby prístup ku kvalitnému a dostatočne rýchlemu internetu   
bol dostupný na celom území Slovenska.*

*V priebehu posledných rokov išlo o znižovanie počtu „bielych miest“, teda obcí, kde nie je dostupný rýchly internet (tzn. prístup k internetu s rýchlosťou minimálne 30 Mbit/s. pre aspoň 51% územia obce). Snahou bolo zabezpečiť, aby do roku 2020 bola každá jedna obec   
na Slovensku pokrytá rýchlym internetom. MIRRI (ÚPVII) spolupracuje na tomto pokrytí   
s operátormi a v roku 2018 podpísalo s operátormi a so združením lokálnych poskytovateľov internetu memorandá, na základe ktorých majú pokryť naše územie rýchlym internetom. Aktuálne je na Slovensku niekoľko desiatok obcí „bielych miest“, ktoré však operátori plánujú do konca roka 2020 pokryť: https://www.vicepremier.gov.sk/sekcie/informatizacia/broadband/.*

*MIRRI plánuje vykonať začiatkom roku 2021 ďalší proces monitorovania plnenia memoránd. Presné informácie o investičných zámeroch jednotlivých operátorov nezverejňujeme z dôvodu ochrany obchodného tajomstva.*

*Zároveň MIRRI pokračuje vo svojich aktivitách zameraných na ďalšie a lepšie pokrytie širokopásmovým internetom, v súlade s cieľmi stratégie EÚ „Gigabitová Európa“. Koncom roka 2019 boli realizované mapovanie a verejná konzultácia zameraná na zistenie stavu pokrytia územia Slovenska ultra-rýchlym širokopásmovým pripojením (min. 100Mbit/s rozšíriteľné na 1Gbit/s) až na úrovni adries. Údaje o adresách boli následne obohatené   
o informácie z registra fyzických osôb Ministerstva vnútra SR. Na základe získaných dát bol pripravený Národný plán širokopásmového pripojenia (NBP) s víziou, ako pokryť územie Slovenska ultra-rýchlym širokopásmovým pripojením (UFB). NBP je aktuálne   
v medzirezortnom pripomienkovom konaní (https://www.slov-lex.sk/legislativne-procesy/SK/LP/2020/314).*

*Po vyhodnotení dodaných údajov od operátorov, môžeme konštatovať, že v súčasnosti je ultra-rýchle širokopásmové pripojenie dostupné na 131 762 adresách, a pre cca 32 % všetkých domácností. Do roku 2022 plánujú operátori toto číslo zvýšiť na 580 642 adries,   
a pre cca 59% domácností“.*

**7. Námety na druhé zasadnutie smerujúce k formulovaniu spoločných záverov**

1. Elektronické hlasovanie - ako projekt pre SR v dlhodobejšom horizonte po splnení nevyhnutných technických predpokladov a predpokladov smerujúcich k minimalizácii rizík
2. Postupnosť elektronizácie volebných procesov

- v krátkodobom horizonte – zavedenie možnosti elektronického zasielania zápisníc   
o výsledku volieb pre okrskové volebné komisie

- zavedenie povinnosti elektronického zasielania zápisníc o výsledku volieb pre všetky ostatné volebné komisie

1. Zjednodušenie prístupu voličov hlasujúcich zo zahraničia k voľbám elektronizáciou zápisu do zoznamu voličov hlasujúcich poštou
2. Posúdiť vhodnosť a potrebu vytvorenia jednotnej centrálnej aplikácie na zasielanie žiadostí o voľbu poštou
3. Podmienky zavedenia možnosti hlasovať poštou aj pre voľby prezidenta SR   
   a pre voľby do Európskeho parlamentu
4. Posúdiť možnosť umožniť občanom SR voliť poštou aj v prípade, že sa nenachádzajú v zahraničí, ale nachádzajú sa na území SR na inom mieste ako na adrese trvalého pobytu
5. Prediskutovať význam a pridanú hodnotu zavedenia Jednotného elektronického zoznamu voličov, ktorý by mal nahradiť doterajšie zoznamy voličov vyhotovované obcami, zrušil by miestnu príslušnosť pre niektoré úkony ako napr. vydávanie hlasovacieho preukazu ako strednodobého projektu ministerstva vnútra
6. Zvážiť vhodnosť zapojenia zastupiteľstiev do volebného procesu
7. Posúdiť vhodnosť využitia KEP, resp. eID vo volebnom procese
8. Posúdiť vhodnosť zavedenia ďalších spôsobov hlasovania ako napríklad hlasovanie   
   v zastúpení a hlasovanie v predstihu
9. Diskusia o prípadných ďalších návrhoch členov komisie